**ΔΕΛΤΙΟ ΤΥΠΟΥ**

**Λευκωσία, 23 Αυγούστου 2021**

**Διαφάνεια – Δημοσιοποίηση συναλλαγών της Κυβέρνησης πέραν των πέντε χιλιάδων ευρώ κατά το 2020**

Με βάση τις αρχές της διαφάνειας και της ίσης μεταχείρισης των πολιτών, το Γενικό Λογιστήριο της Δημοκρατίας δημοσιοποιεί τις οικονομικές συναλλαγές του Κράτους για το 2020, εφαρμόζοντας τις πρόνοιες του Νόμου περί της Λογιστικής και Δημοσιονομικής Διαχείρισης και Χρηματοοικονομικού Ελέγχου της Δημοκρατίας, Ν.38(Ι)/2014.

Δημοσιοποιούνται για κάθε Υπουργείο, Υφυπουργείο, Τμήμα, Υπηρεσία και Ειδικό Ταμείο της Κυβέρνησης, κατά άρθρο δαπανών, όλες οι πληρωμές πέραν των πέντε χιλιάδων ευρώ, προς φυσικά ή νομικά πρόσωπα, για το έτος 2020. Οι καταστάσεις με τους λήπτες κυβερνητικών πληρωμών έχουν αναρτηθεί στην ιστοσελίδα του Γενικού Λογιστηρίου της Δημοκρατίας ([www.treasury.gov.cy](http://www.treasury.gov.cy/) / Τομείς / Λογιστικές Υπηρεσίες / Δημοσιοποίηση Στοιχείων / Δημοσιοποίηση Οικονομικών Συναλλαγών / 2020).

Οι αναγνώστες θα πρέπει να γνωρίζουν ότι:-

- Τα ποσά που παρουσιάζονται στις καταστάσεις αφορούν τις συνολικές πληρωμές, κατά άρθρο δαπανών, που έλαβε κάποιο φυσικό ή νομικό πρόσωπο κατά το έτος 2020,

- Δεν περιλαμβάνονται οποιεσδήποτε πληρωμές που αφορούν ενδοκυβερνητικές συναλλαγές, προσωπικές απολαβές, ανάκτηση εξόδων που έγιναν για υπηρεσιακούς σκοπούς από υπαλλήλους, δαπάνες άμυνας, ασφαλείας ή δημόσιου συμφέροντος και ευαίσθητα προσωπικά δεδομένα,

- Στις περιπτώσεις όπου, κατά την πληρωμή κάποιου προμηθευτή, είχαν γίνει οποιεσδήποτε αποκοπές (π.χ. λόγω συμψηφισμών του καταβλητέου ποσού με οφειλές προς το Κράτος), το ποσό που παρουσιάζεται είναι το ποσό πριν από την αφαίρεση της αποκοπής και

- Όλα τα ποσά παρουσιάζονται με φθίνουσα κατάταξη ανά κονδύλι δαπανών.